संस्कृत में ली शपथ; बोले- सादा जीवन जीना पसंद, हवाई सफर कम करूंगा
हिमाचल के नए राज्यपाल शिव प्रताप शुक्ला आज शपथ ग्रहण करेंगे। समारोह राजभवन शिमला में दोपहर 2 बजे होगा। हिमाचल हाईकोर्ट की एक्टिंग चीफ जस्टिस सबीना शिव प्रताप शुक्ला को 29वें राज्यपाल के रूप में पद की शपथ दिलाएंगी।
हिमाचल राजभवन में शिव प्रताप शुक्ला ने 29वें राज्यपाल के रूप में शपथ ली। राज्यपाल ने संस्कृत भाषा में शपथ ली। हिमाचल हाई कोर्ट की कार्यकारी मुख्य न्यायधीश जस्टिस सबीना ने शिव प्रताप शुक्ला को शपथ दिलाई।
ओथ सेरेमनी में मुख्यमंत्री सुखविंदर सिंह सुक्खू, उपमुख्यमंत्री मुकेश अग्निहोत्री, मंत्रिमंडल के अन्य मंत्री, कांग्रेस प्रभारी राजीव शुक्ला, नेता प्रतिपक्ष जयराम ठाकुर सहित हिमाचल उच्च न्यायालय के न्यायधीश सहित काफी लोग मौजूद रहे।
इस दौरान राज्यपाल ने कहा कि मुझे सादा जीवन जीना पसंद है। जनता के बीच रहना और उनकी परेशानी का निपटारा करने की पूरी कोशिश की जाएगी। उन्होंने कहा कि अधिकांश यात्रा सड़क मार्ग से करूंगा। ताकि लोगों की समस्या को जानकर उसे सरकार के ध्यान में लाया जा सके।
PM की टीबी उन्मूलन योजना पर होगा काम
शपथ के बाद राज्यपाल शिव प्रताप ने कहा कि देवभूमि में उन्हें काफी कुछ सीखने को मिलेगा। उन्होंने इसके लिए राष्ट्रपति का आभार जताया। उन्होंने कहा कि पूर्व के राज्यपालों द्वारा चलाई गई योजनाओं को आगे बढ़ाएंगे। प्रदेश में नशे को रोकने के लिए काम किया जाएगा। प्रधानमंत्री के टीबी के उन्मूलन के लिए भी काम किया जाएगा।
शिमला के तापमान पर जताई चिंता
राज्यपाल ने प्रदेश में फरवरी महीने में ही बढ़ते तापमान पर चिंता जाहिर की। कहा कि गोरखपुर व शिमला के मौसम में कोई ज्यादा फर्क नहीं है। बर्फ न पड़ने के कारण तापमान बढ़ा है। उन्होंने कहा कि ऐसी स्थिति भविष्य के लिए खतरनाक संकेत दे रही है। इस स्थिति से बचने के लिए वृक्षारोपण पर ध्यान दिया जाएगा।
शिमला पहुंचने पर मिला ग्रैंड वेलकम
हिमाचल के नए राज्यपाल शिव प्रताप शुक्ला का शिमला राजभवन पहुंचने पर मुख्यमंत्री सुखविंदर सिंह सुक्खू और उपमुख्यमंत्री मुकेश अग्निहोत्री सहित मंत्रिमंडल के 4 सदस्यों ने स्वागत किया। विधानसभा अध्यक्ष कुलदीप पठानिया, नेता प्रतिपक्ष जयराम ठाकुर, पार्टी प्रदेश अध्यक्ष सुरेश कश्यप ने भी शिव प्रताप शुक्ला का स्वागत किया। इस अवसर पर मुख्य सचिव प्रबोध सक्सेना और आला अधिकारी भी मौजूद रहे।
4 बार विधायक रहे शिव प्रताप शुक्ला
शिव प्रताप शुक्ला राज्यसभा सांसद हैं। मूलरूप से वह उत्तर प्रदेश (UP) के रहने वाले हैं। उन्होंने ABVP से जुड़ने के बाद छात्र राजनीति शुरू की। साल 1989 में उत्तर प्रदेश में विधानसभा चुनाव लड़ा। शुक्ला 4 बार 1989, 1991, 1993 और 1996 में विधानसभा सदस्य चुने गए। इस दौरान वह उत्तर प्रदेश सरकार में मंत्री भी रहे।
उन्होंने 1989 में चुनाव लड़ा और कांग्रेस के सुनील शास्त्री को हराकर पहली बार उत्तर प्रदेश विधानसभा के सदस्य चुने गए। अब उन्हें हिमाचल के राज्यपाल की जिम्मेदारी सौंपी गई है।